Olifant trap vermeende stroper in Krugerwildtuin doodDie Krugwerwildtuin se olifantbul genaamd Botsotso. (Argieffoto ter illustrasie: SANParke) Wildbewaarders in die Krugerwildtuin het op die oorskot van ŉ vermeende stroper afgekom wat vermoedelik deur ŉ olifant doodgetrap is. Die man se liggaam is Donderdag in die omgewing van Soltznek aangetref, sê Isaach Phaahla, woordvoerder van SANParke. Die man se makkers het hom vermoedelik daar gelaat en gevlug. Volgens SANParke is die gebied geneig om deur stropers geteiken te word. Phaahla sê bewaarders was tydens ŉ intelligensiegedrewe operasie op patrollie toe ŉ spoor hulle gelei het na ŉ toneel wat na ŉ olifantaanval gelyk het. ŉ Ent verder het hulle op nog ŉ spoor afgekom wat daarop gedui het dat mense ŉ swaar voorwerp gedra het. Dit was moontlik die oorlede man se makkers wat sy liggaam tot daar gedra en op ŉ brandbaan gelos het voor hulle gevlug het. Geen wapens is in die omgewing gevind nie en volgens Phaahla is geen diere in die gebied gestroop nie. “Die Krugerwildtuin se bestuur waarsku stropers steeds dat dit gevaarlik is om onwettig in die wildtuin te jag. Misdadigers kan nie net hul vryheid verloor nie, maar ook hul lewe,” sê hy. Die polisie doen ŉ ondersoek na die voorval.